Document ID: 32005D0439

KOMMISSIONENS BESLUTNING
af 13. juni 2005
om ændring af beslutning 2005/131/EF for så vidt angår tilskud i 2005 til et EF-referencelaboratorium i Det Forenede Kongerige på veterinær- og sundhedsområdet (biologiske risici)
(meddelt under nummer K(2005) 1711)
(Kun den engelske udgave er autentisk)
(2005/439/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 28, stk. 2, og
ud fra følgende betragtninger:
(1)
I henhold til Kommissionens beslutning 2005/131/EF af 7. februar 2005 om EF-tilskud i 2005 til visse EF-referencelaboratoriers arbejde på veterinær- og sundhedsområdet (biologiske risici) (2) får EF-referencelaboratorierne EF-tilskud til at udføre visse funktioner og opgaver.
(2)
Et EU-ekspertpanel, hvis formandskab varetages af EF-referencelaboratoriet for TSE, bekræftede den 28. januar 2005, at der var påvist bovin spongiform encephalopati (BSE) hos en ged slagtet i Frankrig. Det var det første tilfælde af BSE hos små drøvtyggere, som lever under naturlige forhold.
(3)
I en erklæring af 28. januar 2005 understregede Ekspertpanelet for Biologiske Farer under Den Europæiske Fødevaresikkerhedsautoritet (EFSA), at signifikansen af dette enkelte tilfælde af BSE-infektion hos en ged i Frankrig nu skal undersøges. Med henblik herpå har EFSA anført, at resultaterne af en øget overvågning af TSE hos geder er yderst vigtige. Derfor blev der ved Kommissionens forordning (EF) nr. 214/2005 (3) indført et nyt program for overvågning af TSE hos geder med virkning fra den 11. februar 2005. I henhold til det nye overvågningsprogram skal antallet af sunde slagtede geder og selvdøde geder, som undersøges, øges betragteligt.
(4)
Ved Kommissionens forordning (EF) nr. 36/2005 af 12. januar 2005 om ændring af bilag III og X til Europa-Parlamentets og Rådets forordning (EF) nr. 999/2001 for så vidt angår epidemiologisk overvågning for transmissible spongiforme encephalopatier hos kvæg, får og geder (4) blev der fastlagt en strategi for undersøgelse af, hvorvidt bovin spongiform encephalopati (BSE) forekommer hos mindre drøvtyggere. Strategien omfatter for det første gennemførelse af screening af alle bekræftede TSE-tilfælde hos mindre drøvtyggere i de nationale referencelaboratoriers regi. For det andet indebærer den gennemførelse af en ringtest under anvendelse af mindst tre forskellige metoder i udvalgte laboratorier under EF-referencelaboratoriets ledelse i alle tilfælde, hvor forekomst af BSE ikke har kunnet udelukkes på grundlag af den første screening. Endelig er bestemmelse af stamme ved podning på mus påkrævet, hvis resultatet af den molekylære typning skal bekræftes. EF-tilskuddet skal dække alle udgifter til ringtest og bestemmelse af stamme ved podning af mus.
(5)
På anmodning fra Kommissionen indgår det i arbejdsprogrammerne for 2005, at EF-referencelaboratoriet skal koordinere de ringtest og bestemmelser af stamme ved podning på mus, der foretages af de forskellige laboratorier.
(6)
Derfor bør EF-tilskuddet til EF-referencelaboratoriets årlige arbejdsprogram øges med henblik på at dække de ekstra udgifter til ringtesten og bestemmelsen af stamme ved podning af mus.
(7)
Beslutning 2005/131/EF bør ændres i overensstemmelse hermed.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Artikel 5, stk. 1, i beslutning 2005/131/EF affattes således:
»1. Der ydes EF-tilskud til Det Forenede Kongerige med henblik på de i bilag X, kapitel B, til forordning (EF) nr. 999/2001 fastsatte funktioner og opgaver, som skal varetages af Veterinary Laboratories Agency, Addlestone, Det Forenede Kongerige, der er ansvarlig for kontrollen med transmissible spongiforme encephalopatier.
I perioden 1. januar 2005-31. december 2005 andrager EF-tilskuddet højst 810 500 EUR.«
Artikel 2
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 13. juni 2005.

Labels: 7
0
18
15